Husker du historien om den danske pædagogstuderende, der blev falsk anklaget for seksuelle krænkelser af børn i New York?

Efter fire års kamp er sagen langt om længe helt slut for danske Malthe Thomsen.

Den i dag 26-årige mand har indgået et forlig med kvinden, der i 2014 anmeldte ham for overgreb på børnehavebørn i den amerikanske storby.

Dengang var hun og Malthe Thomsen kollegaer i institutionen, hvor han var i praktik som pædagog.

I fem måneder var han tilbageholdt i New York, før han blev renset for anklagerne om overgreb.

- Nu er min sag endelig helt slut, fortæller han til DR Nyheder.

Det er virkelig en ny start, jeg ser det som en anden chance. Jeg har været langt nede. Malthe Thomsen

Malthe Thomsen kan nu sætte punktum i sagen, der smadrede hans drøm om at blive pædagog og gav ham store psykiske vanskeligheder efterfølgende.Som en del af forliget følger en økonomisk erstatning i millionklassen.

- Det er virkelig en lettelse. Jeg er stadig ved at synke det. Fire år er en rimelig stor del af mit voksne liv, og jeg havde meget svært ved at forestille mig, at dagen skulle komme. Nu er det tid til at se fremad, og jeg skal i gang med at lave noget nyt. Jeg er ekstremt glad, siger Malthe Thomsen.

Man siger jo, at tiden læger alle sår. Jeg ved ikke, om det kommer til at forsvinde helt, men det er med at tage en dag ad gangen. Malthe Thomsen

Brugte over en million på sagen

Malthe Thomsen må ikke oplyse, hvad han har fået i erstatning, men beløbet er nok til at dække, hvad sagen har kostet ham og hans forældre. Og mere til. Det er et forlig, han er tilfreds med, siger han.

Familien har brugt langt over en million kroner på at føre sagen i New York.

- Vi havde en husleje på 35.000 kroner om måneden, da jeg ikke måtte forlade Manhattan for dommeren, og så var der jo udgifter til advokat og diverse eksperter, der skulle ind over løbende. Og en masse tabt arbejdsfortjeneste da jeg ikke har været specielt arbejdsdygtig, forklarer han.

Droppede sagen efter manglende beviser

I november 2014 besluttede anklagemyndigheden i New York at droppe sagen mod ham, da man ikke havde nogen beviser. Malthe Thomsen kunne derfor forlade USA og rejse hjem til Danmark.

Herefter anlagde han sammen med sin advokat i New York sag mod anklagemyndigheden og politiet samt stævnede kvinden bag anmeldelsen af ham.

'Mentale udfordringer bliver lettet nu'